過婺源諸嶺
作者：韋驤
朝代：宋

paragraphs: 古言行路難，非獨在險阻。
兹焉婺源道，登嶺足勞苦。
所謂路之難，其他未足數。
躋攀上崎嶇，僅與猨狖伍。
下臨萬丈崖，險黑不可睹。
馬蹄長及腹，僕頷幾著土。
俯盼飛鳥背，仰躡游雲縷。
藤蘿爲所依，用力必審舉。
終日踐羊腸，天寒汗如雨。
凝結本無心，開鑿知強取。
君不見世情嶮惡未易論，此嶺雖高前孰禦。